โบรกฯ แนะสอย GL ผลงานครึ่งปีหลังสดใส กำไรปีนี้ทะยานเป็นเท่าตัว! แตะระดับพันล้าน
โบรกฯ เชียร์ซื้อ GL หลังมองแนวโน้มผลงานยังสดใส เก็งกำไรทั้งปีโตเท่าตัวจากปีก่อน แตะระดับพันล้านบาท อัพเป้าใหม่ 46.60 บาท
17 ส.ค. 2559

โบรกฯ เชียร์ซื้อ GL หลังมองแนวโน้มผลงานยังสดใส เก็งกำไรทั้งปีโตเท่าตัวจากปีก่อน แตะระดับพันล้านบาท อัพเป้าใหม่ 46.60 บาท
ผู้สื่อข่าวรายงานว่า บริษัท กรุ๊ปลีส จำกัด (มหาชน) หรือ GL รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 256.48 ล้านบาท หรือมีกำไรสุทธิ 0.1681 บาทต่อหุ้น เพิ่มขึ้น 98% จากช่วงเดียวกันของปีก่อนที่มีกำไรสุทธิ 129.47  ล้านบาท หรือมีกำไรสุทธิ 0.1173 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากรายได้จากรายได้ดอกเบี้ยรับจากบริษัทย่อย เพื่อส่งเสริมการเติบโตของลูกหนี้ในบริษัทย่อยในต่างประเทศ
อย่างไรก็ตาม ผลการดำเนินงานช่วง 6 เดือนแรกมีกำไรสุทธิ 478.64 ล้านบาท หรือ 0.3138  บาทต่อหุ้น เพิ่มขึ้น 100% จากช่วงเดียวกันของปีก่อนที่มีกำไรสุทธิ 239.71 ล้านบาท หรือ 0.2188 บาทต่อหุ้น
 
ด้าน นายทัตซึยะ โคโนชิตะ ประธานคณะกรรมการบริหาร GL เปิดเผยว่า ผลประกอบการปีนี้ฝ่ายบริหารได้เคยตั้งเป้าว่าจะทำกำไรเพิ่มขึ้นเท่าตัวจากกำไรสุทธิกว่า 500 ล้านบาท ในปี 58 มาเป็น 1,000 ล้านบาทในปีนี้ ซึ่งมีความมั่นใจว่าบริษัทจะสามารถบรรลุเป้าหมายได้ หากรวมกำไรสุทธิไตรมาส 1 ปัจจุบันที่ 222.17 ล้านบาท กับกำไรสุทธิในไตรมาสล่าสุดแล้วยอดรวมกำไรสุทธิครึ่งปีแรกจะอยู่ที่ 478 ล้านบาท
 
ทั้งนี้นักวิเคราะห์ บล.ทรีนีตี้ ระบุในบทวิเคราะห์ (16 ส.ค.) ว่า GL ประกาศกำไรไตรมาส 2/59 ที่ 256 ล้านบาท ดีขึ้น 15%จากไตรมาสก่อนและ 98%จากปีก่อนดีกว่าที่คาดไว้ก่อนหน้าเล็กน้อย โดยสินเชื่อเช่าซื้ออาจเติบโตไม่มาก แต่แนวโน้มคุณภาพหนี้ดีขึ้นชัดเจน
นอกจากนี้ยังเห็นการเริ่มขยายตัวของสินเชื่อจำนำทะเบียนภายใต้ธนบรรณ แม้ว่าปัจจุบันจะยังมีสัดส่วนไม่มาก ด้านแนวโน้มในครึ่งปีหลังเรามองว่ากำไรยังมีโมเมนตัมในเชิงบวก จากการขยายสินเชื่อในต่างประเทศ และคุณภาพหนี้โดยรวมที่ดีขึ้น สำหรับธุรกิจในอินโดนีเซียคาดว่าจะเริ่มดำเนินการได้เต็มที่ในปีหน้าเป็นต้นไป
ทั้งนี้ยังคงประมาณการกำไรปี 59 ไว้ที่ 1,031 ล้านบาท โดยกำไรครึ่งปีแรกที่ประกาศคิดเป็น 46% ของกำไรทั้งปีแล้ว เชื่อว่าจะถึงเป้าได้ไม่ยาก เนื่องจากแนวโน้มกำไรในครึ่งปีหลังยังมีทิศทางที่เติบโตทำ New High รายไตรมาส โดยแรงหนุนสำคัญมาจากผลประกอบการในต่างประเทศที่อยู่ในช่วงขยายตัวสูง และคุณภาพหนี้โดยรวมที่ดีขึ้น สำหรับธุรกิจในอินโดฯ นั้นปัจจุบันบริษัทเริ่มปล่อยสินเชื่อในขนาดไม่ใหญ่มากเพื่อทดลองตลาด เชื่อว่าจะดำเนินการได้เต็มที่ในปี 60 และจะเป็นปัจจัยสำคัญที่จะช่วยผลักดันกำไรได้ในอนาคต
โดยหลังจากที่ปรับไปใช้ราคาเป้าหมายปี 60 ที่ 46.60 บาทราคาหุ้นได้ปรับตัวขึ้นมาสะท้อนผลประกอบการที่ดีขึ้น ทำให้ Upside เหลือ 7% จึงปรับคำแนะนำเป็น “ซื้อเมื่ออ่อนตัว”
ขณะที่ราคาหุ้น GL ปิดตลาดวานนี้ (16 ส.ค.) อยู่ที่ 43 บาท ปรับตัวลง 0.50 บาท หรือ 1.15% ด้วยมูลค่าซื้อขาย 88.56 ล้านบาท